ኡሩቲ ማጻፋ
ጊዶ ቆፋ
ኡሩቲ ታሪኬይ ሳሮቴꬂ ኩሚዳ ታሪኬ፤ ዳናታ ማጻፋን ዮቴቲዳ ማካላንቻታ ዎዴ ሃ ታሪኬዚ ጻፌቲዴስ። ሞኣቤ ዴሬ ኣስ ኡሩታ ኢስራኤሌ ኣሳፔ ኢሳ ጌላዱስ። ኢዚ ኣዚናይ ሃይቂን ኢስራኤሌ ዴሬ ኣስ ጊዲዳ ባ ቦሎቴይስ ኬሂ ማላሊሲዛ ኣማኔቴꬅ ቤሳዱስ። ሄሳꬆካ ቃሴ ጎዳ ኢስራኤሌ ጾሳ ኬሃ ሲቃዱስ። ዉርሴꬃን ቤኒ ባ ኣዚና ዳቦታፔ ኢሳ ጌላዱስ። ሄሳን ኢስራኤሌ ቢታን ጊታ ካዎ ጊዲዳ ዳዊቴስ ማኤ ጊዳናስ ቃዳ ዴማዱስ።
ዳናታ ማጻፋን ዲዛ ታሪኬቲ ጾሳ ኣሳይ ጾሳፌ ሃኪዳ ጋሶን ኢስታ ጋኪዳ ባሻ ቤሴቴስ። ኡሩቲ ማጻፋን ዲዛ ታሪኬይ ባ ዎዚና ኢስራኤሌ ጾሳኮ ዛሪዳ ኢሲ ኣላጋ ማጫሳያ ኣንጄቲዳይሳኔ ኣማኔቲዳ ኢዛ ኣሳፔ ኢሲኔዮ ጊዳ ቆዴታና ዳንዳይዳይሳ ቤሴስ።
ሃ ማጻፋይ ኦይኪዳ ኩሜꬃ ቆፋ
ኑሃማ ኡሩቲራ ቤቴሊሄሜ ሲሞ 1፡1-22
ቦኤዜራ ኡሩቲ ኤራቴꬅ 2፡1—3፡18
ቦኤዜይ ኡሩቶ ማቾ ኤኮ 4፡1-22
1
ኣቢሜሌኬ ቤቴ ቡስ
1 ኢስራኤሌ ቢታ ዳናቲ ሃሪዛ ዎዴ ሄ ቢታን ኮሻይ ዴንዲዴስ። ሂስቲን ኢሳዴይ ባ ማቾኔ ናምኡ ኣቱማ ናይታ ኤኪዲ ዩሁዳ ዴሬን ዲዛ ቤቴሊሄሜ ካታማፔ ዴንዲዲ ሞኣቤ ቢታ ቢዴስ። 2 ሄ ኣዴዛ ሱንꬂ ኣቢሜሌኬ፤ ማቼይ ሱንꬂ ኑሃሞ፤ * ናምኡ ናይታ ሱንꬂ ማሃሎኔኔ ኬሎኔ ጌቴቴስ። ኢስቲ ዩሁዳ ቢታን ቤቴሊሄሜ ካታማን ኤፍራታ ዴሬ ኣስ ጊዲሼ ሞኣቤ ዴሬ ቢዲ ሄን ዴኢዳ።
3 ሄን ዲሺን ኑሃሚ ኣዚና ኣቢሜሌኬይ ሃይቂን ኢዛ ባ ና ናምኣታራ ጻላ ኣታዱስ። 4 ኢዚ ናይቲ ሞኣቤ ቢታ ማጫ ናይታፔ ኦርፋኔ ኡሩቶ ማቾ ኤኪዳ። ኢስቲካ ሄን ታሙ ላይꬃ ኬና ዴኢዳ። 5 ማሃሎኔይኔ ኬሎኔይ ናምኣቲካ ሃይቂዳ። ኑሃማ ኢዚ ኣዚናይኔ ናምኡ ናይቲ ሃይቂን ባርካ ኣታዱስ።
ኑሃማ ኡሩቲራ ቤቴሊሄሜ ሲማ ቡስ
6 ኢዛ ሞኣቤን ዲሺን ጎዳይ ባ ኣሳ ሞኪ ጼሊዲ ኢስታስ ካꬅ ኢሚዳይሳ ሲያዳ ናይታ ማቼታ ናምኣታ ባናራ ኤካዳ ባ ዴሬ ሲማ ባና ኬዛዱስ። 7 ካሴ ባ ዲዛሶ ዬጋዳ ናይታ ማቼታ ናምኣታራ ኢሲፌ ዩሁዳ ቢታ ኤፊዛ ኦጌን ጌሊዲ ቡስ ዶሚዳ።
8 ሄሳፌ ጉዬ ኑሃማ ባ ናይታ ማቼታ ናምኣታስ፥ «ኢንቴ ዉሪካ ኢንቴ ኣዪኮ ኣዪኮ ሲሚቴ፤ ሃይቂዳ ኢንቴ ኣዚናታሲኔ ታስ ኢንቴ ሎኦ ኦꬂዳይሳꬆ ጎዳይካ ኢንቴስ ኢዛꬆ ኦꬆ። 9 ኢንቴ ኢሶይ ኢሶይ ጌላና ኣዚናሶን ጎዳይ ኢንቴስ ዎፓ ኢሞ» ጋዳ ኢስታ ዬራዱስ።
ኢስቲ ባ ቃላ ꬎቁ ሂስቲዲ ዬኪዳ፤ 10 ቃሴካ ኢስቲካ ኢዚስ፥ «ኑኒ ኔናራ ኔ ኣሳኮ ባና» ጊዳ።
11 ኑሃማ ኢስታስ፥ «ታ ናይቶ ጉዬ ኢንቴሶ ሲሚቴ፤ ኢንቴ ታናራ ኣይስ ቤቲ? ኢንቴስ ኣዚና ጊዳና ኣቱማ ናይታ ታ ቡሮ ዬላና ኢንቴስ ሚሳቲዜ? 12 ታ ናይቶ ታኒ ሃራ ኣዚና ጌሎንታ ማላ ኬሃ ጪማዲስ፤ ታኒ ሃች ኣዚና ጌላዳ ኣቱማ ና ዬሊዛኮካ፥ 13 ኢስቲ ዲጪ ጋካናሼ ኢንቴ ኢስታ ናጋኔ? ኢስታ ናጊሼ ኢንቴ ኣዚና ጌሎንታ ጋምኣኔ? ታ ናይቶ፥ ሄሲ ሃኔና፤ ጎዳ ኩሼይ ታ ቦላ ዴንዲዳ ጊሻስ ሃይሲ ሃ ዮኦይ ኢንቴፌ ቦላራ ታስ ጫሞ» ጋዱስ።
14 ሄሳ ጊሻስ ኢስቲ ባ ቃላ ꬎቁ ሂስቲዲ ቃሴካ ዬኪዳ። ሂስቲን ኦርፋይ ባ ቦሎቴዮ ዬራ ኤካዳ ሲማዱስ። ጊዶ ኣቲን ኡሩታ ኢዚፔ ሻኬታና ኮዮንታ ጊሻስ ኢዞ ኢዲማ ኦይካዳ ዬዶንታ ኢጻዱስ። 15 ኑሃማ ኢዚስ ዛራዳ፥ «ቤያ፥ ኔ ኣዚና ኢሻ ማቼያ ባ ኣሳታኮኔ ባ ኤቃ ጾሳታኮ ሲማዱስ። ኔኒካ ኢዚራ ሲማ ባ» ጋዱስ።
16 ጊዶ ኣቲን ኡሩታ ዛራዳ፥ «ታኒ ኔፔ ሻኬታና ማላ ዎይኮ ኔና ኣጋዳ ጉዬ ሲማና ማላ ታና ዋዪሶፓ። ኔኒ ቢዛሶ ኣዋካ ታ ባና፤ ኔኒ ዲዛሶን ኣዋንካ ታ ዳና፤ ኔ ኣሳይ ታ ኣስ ጊዳና፤ ኔ ጾሲ ታ ጾስ ጊዳና። 17 ኔ ሃይቂዛሶን ታ ሃይቃና፤ ሄንካ ታኒ ሞጌታና፤ ሃይቆፔ ኣቲን ሃራይ ታና ኔፔ ሻኪኮ ጎዳይ ታ ቦላ ፒርዶ፤ ሄሳፌካ ቦላራ ሃራ ኢታ ኢዚ ታ ቦላ ኦꬆ» ጋዱስ።
18 ኡሩታ ኢዚራ ባናስ ባ ቆፋ ቃቺዳይሳ ኑሃማ ኤሪዳ ዎዴ ባ ጊዛይሳ ኣጋዳ ጮኡ ጋዱስ።
19 ሄሳፌ ጉዬ ናምኣቲካ ቤቴሊሄሜ ጋካናስ ኢሲፌ ቢዳ። ኢስቲ ቤቴሊሄሜ ጋኪዛ ዎዴ ሄ ካታማ ኣሳይ ዉሪ ኢስታ ሃኖታን ማላሌቲዴስ። ቃሴ ማጫሳቲ፥ «ሃና ኑሃሚ?» ጊዳ።
20 ኢዛ ዛራዳ ኢስታስ፥ «ኡባ ዳንዳይዛ ጾሲ ታ ዱሳ ዳሮ ጫሜꬂዳ ጊሻስ ታና፥ ‹ጫሞዬ!› ጊቴ ኣቲን፥ ‹ኑሃሜ› ጎፒቴ። 21 ታኒ ኩሜꬅ ኬዛዲስ ሺን ጎዳይ ታና ሜላ ኩሼ ዛሪዴስ። ጎዳይ ታና ኡንኤꬂዴስ፤ ኡባ ዳንዳይዛ ጎዳይ ታ ቦላ ኢታ ሚሽ ጋꬂዴስ። ሂስቲን ታና ኣይስ ኑሃሜ ጊ ጼይጌቲ?» ጋዱስ።
22 ሄሳፌ ጉዬ ኑሃማ ባ ና ማቾ ኡሩቲራ ሞኣቤፔ ሲማዱስ። ኢስታ ባንጋይ ማጻ ዶሜቲሺን ቤቴሊሄሜ ጋኪዳ።
* 1:2 ኑሃሞ ጉሲ ኢብራዌታ ቃላራ ኡፋይሲዛይሳ ጉሳ።