29
ዩሁዳ ካዎ ሂዝቂያሳ
(2ካዎ 18፡1-3)
1 ሂዝቂያሲ ካዎቲዛ ዎዴ ኢዛስ ላይꬃይ 25፤ ኢዚ ዬሩሳላሜን 29 ላይꬅ ካዎቲዴስ፤ ኢዛ ኣያ ዛካራሳ ና ኣቢዮ ጌቴታዉስ። 2 ኢዛ ኣዋ ዳዊቲ ጎዳ ሲንꬃን ሎኦ ኦꬂዳ ማላ ኢዚካ ሎኦ ኦꬂዴስ።
3 ሂዝቂያሲ ባ ካዎቲዳ ኮይሮ ላይꬃን ኮይሮ ኣጊናን ጾሳ ኬꬃ ፔንጌታ ዶይዲ ኦራꬂዴስ። 4 ቄሴታኔ ሌዌታ ጾሳ ኬꬃስ ኣርሼይ ሞኪዛ ባጋራ ዲዛ ዳባባን ሺሺዴስ። 5 ሂስቲዲ፥ «ሌዌቶ! ታኒ ጊዛይሳ ሲዪቴ! ሃኢራ ኤሶን ኢንቴና ጌሺቴ፤ ኢንቴ ኣዋታ ጾሳ ኬꬃካ ጌሺቴ፤ ቱና ሚሽ ኡባ ጾሳ ኬꬃፌ ዲጊቴ። 6 ካሴ ኑ ኣዋቲ ኣማኔቲቤቴና፤ ኑ ጎዳ ሲንꬃን ኢታ ሚሽ ኦꬂዳ፤ ኢዛካ ኣጊዳ፤ ጎዳይ ዴኢዛሶፔ ባንታ ሲንꬂ ሃራሶ ዛሪዲ ኢዛስ ዞኮ ቤሲዳ። 7 ኢስቲ ቃሴ ጾሳ ኬꬃ ፔንጌታ ጎርዲዳ፤ ጾምፔታ ቶይሲዳ፤ ኢስራኤሌ ጎዳስ ኤጻኔ ጩዋሲቤቴና፤ ዎይኮ ኢዛ ኬꬃንካ ጹጌቲዛ ያርሾካ ያርሺቤቴና። 8 ሄሳ ጊሻስ ጎዳ ሃንቆይ ዩሁዳ ቦላኔ ዬሩሳላሜ ቦላ ዎꬊዴስ፤ ኢንቴ ኢንቴ ኣይፌን ቤኢዳይሳꬆ ጎዳይ ኢስታ ዳጋማስ፥ ሚቻሲኔ ቂꬌስ ኣꬂ ኢሚዴስ። 9 ሄሳ ጋሶን ኑ ኣዋቲ ጊꬃ ማሻን ሲፌቲዳ፤ ኑ ኣቱማ ናይቲ፥ ኑ ማጫ ናይቲኔ ኑ ማቼቲ ዲኤቲዳ።
10 «ሃኢ ጊዲኮ ባቢሲዛ ኢዛ ሃንቆይ ኑ ቦላፌ ኪቻና ማላ ታኒ ጎዳ ኢስራኤሌ ጾሳራ ጫቄታናስ ታ ዎዚናን ቆፓዲስ። 11 ታ ናይቶ! ኢንቴ ጎዳ ሲንꬃን ኤቂዲ ኦꬃና ማላ ኢዛ ኦሳንቻ ጊዳና ማላኔ ኢዛስ ኤጻኔ ጩዋሳና ማላ ኢንቴና ኢዚ ዶሪዳ ጊሻስ ዉዳይ ባይንዳይታ ጊዶፒቴ» ጊዴስ።
12 ሄ ሶሆን ዴኢዛ ሌዌቲ ሃይሳፌ ካሊዲ ጻፌቲዳ።
ቃኣቴ ዛርኬፌ
ኣማሳዬ ና ማሃቴኔ
ኣዛሪያሳ ና ኢዩኤሌ።
ሜራሬ ዛርኬታፔ
ኣቢዴ ና ቂሴኔ
ዩሃሌልኤሌ ና ኣዛሪያሳ።
ጌርሾኔ ዛርኬፌ
ዚማ ና ዮኣሃኔ
ኢዛ ና ኤዴኔ።
13 ኤልጻፋኔ ዛርኬፌ
ሺሚሬኔ ዪኢኤሌ።
ኣሳፌ ዛርኬፌ
ዛካራሳኔ ማታኒያ።
14 ሄማኔ ዛርኬፌ
ዪሂኤሌኔ ሺምኤ።
ኤዶታኔ ዛርኬፌ
ሻማኤኔ ኡዚኤሌ።
15 ኢስቲ ባንታ ኢሻታ ሺሺዲ ባንታና ጌሺዳፔ ጉዬ ካዎዚ ጎዳ ቃላይ ጊዛ ማላ ኢስታ ኣዛዚን ኢስቲ ጾሳ ኬꬃ ጌሻናስ ጌሊዳ። 16 ሄሳ ጊሻስ ቄሴቲ ጾሳ ኬꬃ ጌሻናስ ጊዶ ጌሊዲ ሄን ዲዛ ቱና ሚሽ ኡባ ኬሲዲ ጾሳ ኬꬃ ዛጎ ኤሂዳ፤ ሌዌቲ ቶኪ ኤፊዲ ቄዲሮኔ ሾባን ኦሊዳ። 17 ኢስቲ ኮይሮ ኣጊናን፥ ኮይሮ ጋላስ ጾሳ ኬꬃ ጌሾ ዶሚዲ ሄ ኣጊናን ኦስፑንꬃ ጋላስ ዳራንቻ ጋኪዳ፤ ሃራ ኦስፑን ጋላሳን ጾሳ ኬꬃ ጌሺዳ፤ ሃ ጌሾ ዎጋዚ ኮይሮ ኣጊናን ታማኔ ኡሱፑንꬃ ጋላስ ፖሌቲዴስ።
18 ሄሳፌ ጉዬ ኢስቲ ካዎ ሂዝቂያሳኮ ጌሊዲ፥ «ኑኒ ጾሳ ኬꬃ ኡባ፥ ጹጌቲዛ ያርሾ ያርሺዛሶዛኔ ያርሾስ ጎኤቲዛ ሚሻታ፥ ጎዳ ሲንꬃን ዎꬂዛ ጻራጴዛኔ ሄ ጻራጴዛ ቦላ ኡቲዛ ሚሻታ ኡባ ጌሺዶስ። 19 ቃሴ ካዎ ኣካዜይ ካዎቲዲ ዴኢዛ ዎዴ ጾሳስ ኣማኔቶንታ ኣጊዲ ኤፊዳ ሚሻታ ኡባ ኑኒ ዛሪዲ ጌሺዶስ፤ ቤኣ ኑኒ ጌሺዳ ሚሻቲ ኡባይ ጎዳስ ያርሾ ያርሺዛሶዛ ሲንꬃን ዴቴስ» ጊዳ።
20 ካዎ ሂዝቂያሲ ዎንቴꬃ ጋላስ ጉራራ ዴንዲዲ ካታማ ሃላቃታ ሺሺዲ ኢስታራ ኢሲፌ ጾሳ ኬꬅ ቢዴስ። 21 ኢስቲ ካዎቴꬃ ጊሻስ፥ ጾሳ ኬꬃ ጊሻሲኔ ዩሁዳ ኣሳ ጊሻስ፥ 7 ኮርማ ቦራታ፥ 7 ꬋርሾታ፥ 7 ማጫ ዶርሳ ላቃታኔ 7 ዴይሻ ኮርቤታ ናጋራ ያርሾስ ኤሂዳ፤ ኣሮኔ ዜሬꬅ ጊዲዳ ቄሴቲ ጎዳስ ያርሾ ያርሺዛሶን ሄይታ ያርሻና ማላ ካዎዚ ኣዛዚዴስ። 22 ቄሴቲ ኮርማ ቦራታ፥ ꬋርሾታኔ ዶርሳ ላቃታ ሹኪዲ ኢስታ ሱꬃ ያርሾ ያርሺዛሶዛ ቦላ ኣራጪዳ፤ 23 ናጋራ ያርሾስ ሺቂዛ ዴይሻ ኦርጌታ ካዎዛ ሲንꬂኔ ዱላታስ ሺቂዳ ኣሳ ሲንꬅ ኤሂን ኢስቲ ኡባይ ባንታ ኩሼ ኦርጌታ ቦላ ዎꬂዳ። 24 ካዎዚ ኢስቲ ጹጌቲዛ ያርሾኔ ናጋራ ያርሾ ያርሻና ማላ ኣዛዚዳ ጊሻስ ቄሴቲ ኦርጌታ ሹኪዲ ኢስራኤሌ ኣሳ ኡባ ናጋራ ዉርሳናሲኔ ጹጌቲዛ ያርሾ ሂስቲ ኢስታ ሱꬃ ያርሾ ያርሺዛሶዛ ቦላ ዉጺዳ። 25 ሄሳፌ ጉዬ ጎዳይ ካዎስ ቲንቢቴ ዮቲዛ ጋዴ ባጋራ፥ ናቤ ናታኔ ባጋራኔ ካዎ ዳዊቴ ባጋራ ኣዛዚዳ ኣዛዞ ሂዝቂያሲ ካሊዲ ሌዌታ ዳላ፥ ዲꬂኔ ማሲንቆ ኦይꬂዲ ጾሳ ኬꬃን ኤሲዴስ። 26 ሌዌቲ ዳዊቲ ካሴ ማዛሙሬ ዬጺዛ ሚሻታ ኦይኪን ቄሴቲ ቃሴ ዛዬታ ኦይኪዲ ጊጌቲ ኤቂዳ።
27 ሄሳፌ ጉዬ ኢስቲ ጹጌቲዛ ያርሾ ያርሻና ማላ ሂዝቂያሲ ኣዛዚዴስ፤ ጹጌቲዛ ያርሾዚ ዶሜቲዛ ዎዴ ዛዬታኒኔ ካዎ ዳዊቴ ዬꬃ ሚሻታን ኣዣቤቲዲ ጎዳስ ማዛሙሬ ዶሚዳ። 28 ጹጌቲዛ ያርሾይ ፖሌታና ጋካናስ ዬጺዛይቲ ዬጺሺን፥ ዛዬ ፑኒዛይቲ ፑኒሺን ኩሜꬃ ኢስራኤሌይ ጎይኒዴስ።
29 ቄሴቲ ያርሾዛ ያርሺ ፖሊዳፔ ጉዬ ካዎዚኔ ኢዛራ ዲዛ ኣሳይ ኡባይ ጉልባቲዲ ጎይኒዴስ። 30 ካዎ ዳዊቲኔ ናቤ ኣሳፌይ ጻፊዳ ጋላታ ዬꬃ ጎዳስ ዬጻና ማላ ካዎ ሂዝቂያሲኔ ሃላቃቲ ሌዌታ ኣዛዚዳ፤ ሂስቲን ሌዌቲ ኡፋይሳን ጋላቲሼ ጉልባቲዲ ጎይኒዳ።
31 ሄሳፌ ጉዬ ሂዝቂያሲ ኣሳ፥ «ሃኢ ኢንቴ ኢንቴና ጎዳስ ዱማሲዴታ፤ ኢንቴ ሺቂዲ ያርሾኔ ጋላታ ኢሞታ ጾሳ ኬꬃ ኤሂቴ» ጊዴስ፤ ሄሳ ጊሻስ ሺቂዳ ኣሳይ ያርሾኔ ጋላታ ኢሞታ ኤሂዳ፤ ቃሴ ኣማርዳ ኣሳቲ ባ ሼኔን ጹጌቲዛ ያርሾ ኤሂዳ።
32 ሄ ሺቂዳ ኣሳይ ኤሂዳ ጹጌቲዛ ያርሾዛ ቆዳይ 70 ኮርማ ቦራታ፥ 100 ꬋርሾታኔ 200 ꬋርሾ ላቃታ፤ ሄይቲ ኡባይ ጎዳስ ጹጌቲ ሺቂዛ ያርሾስ ኢሜቲዳይታ። 33 ቃሴ ያርሾስ ሺቂዳ ኮርማ ቦራቲ 600፥ ዶርሲኔ ዴይሺ ሄꬑ ሺ። 34 ጊዶ ኣቲን ጹጌቲዛ ያርሾ ኡባ ሹኪዲ ጋልባ ሾቂ ኬሳናስ ዲዛ ቄሴቲ ቆዳን ኬሂ ጉꬅ ጊዲዳ ጊሻስ ኦሶይ ዉራና ጋካናሲኔ ሃራ ቄሴቲ ባንታ ሁኤ ጌሻና ጋካናስ፥ ኢስታ ዳቦ ጊዲዳ ሌዌቲ ኢስታ ማዲዳ። (ሌዌቲ ባና ጌሻናስ ቄሴታፔ ቦላራ ባና ናጊዛይታ።) 35 ጹጌቲዛ ያርሾ፥ ኢሲፌቴꬃ ያርሾ ሃንዳኔ ጹጌቲዛ ያርሾራ ኢሲፌ ያርሼቲዛ ኡሻ ያርሾቲ ኬሂ ዳሮ።
ሄሳꬆ ሃኒዲ ጾሳ ኬꬃ ኦሶይ ናምኣንꬆ ዛሪ ዶሚዴስ። 36 ሄሳፌ ጉዬ ሂዝቂያሲኔ ኡባ ኣሳይ ሄ ኦሶዛ ኤሶን ፖላና ማላ ጾሲ ኢስታ ማዲዳ ጊሻስ ኬሂፔ ኡፋዬቲዳ።