ኣስቴሪ ማጻፋ
ጊዶ ቆፋ
ኣስቴሪ ማጻፋን ዮቴቲዳ ታሪኬቲ ፓሪሴ ካዎይ ባልጎ ባልጎ ዴኢዛሶን ፖሌቲዳይታ። ሄ ታሪኬቲ ጊታ ጻላቴꬃኒኔ ኢዛ ባ ዴራ ሲቂዛ ጊታ ሲቆን፥ ሞርኬቲ ቢታፌ ꬋይሳና ሃኒዛ፥ ባ ኣሳ ኣሺዳ፥ ኣስቴሮ ጌቴቲዛ ኢሲ ኣይሁዳ ዴሬ ቃራ ማጫሳይ ታሪኬ ሚንꬂ ዮቴቴስ። ሃ ማጻፋይ ኣይሁዳቲ ቦንቺዛ፥ ፑሪሜ ጌቴቲ ኤሬቲዛ ባኣሌ ዶንꬂኔ ዉርሴꬅ ቆንጪሲ ዮቴስ።
ሃ ማጻፋይ ኦይኪዳ ኩሜꬃ ቆፋ
ኣስቴሪ ጎዳቴቴꬅ 1፡1—2፡23
ኣይሁዳ ኣሳ ꬋይሳናስ ሃማይ ጊግሲዳ ሃልቾ 3፡1-15
ኣስቴሪፔ ማዶ ዴማናስ ማርዲኪዮሳ ኦይሻ 4፡1-17
ማርዲኪዮሳ ቦንቼቴꬅ 5፡1—6፡14
ሃማ ቦላ ፒርዴቲዳ ሃይቆ ፒርዳ 7፡1-10
ኣይሁዳቲ ኤቄቲዲ ባ ሞርኬታ ዉርሲዳ ዉርሶ 8፡1—9፡19
ፑሪሜ ባኣሌ ቦንቼቴꬅ 9፡20-32
ኣርጼኪሲሴ ጊታቴꬂኔ ማርዲኪዮሳ ጊታቴꬅ 10፡1-3
1
ጎዳቴቴꬃፌ ኣስጺኒ ዎꬌꬅ
1 ካዎ ኣርጼኪሲሲ ሂንዴ ቢታፌ ቶጵያ ቢታ ጋካናስ ዲዛ 127 ዴሬታ ሃሪዛ ዎዴ ሃይሳፌ ካሊዛይሲ ሃኒዴስ፤ 2 ሄ ዎዴ ካዎ ኣርጼኪሲሲ ሱሳ ጊምቤን ዲዛ ካዎቴꬃ ኣራታ ቦላ ኡቲ ሃሪዴስ።
3 ኢዚ ካዎቲዳ ሄꬓንꬆ ላይꬃን፥ ባ ሞኮኔታሲኔ ሹሜታ ኡባስ ጊታ ጊቢራ ጊግሲዴስ። ሄ ጊቢራሶን ሜዶኔኔ ፓሪሴ ዴሬ ኦላ ጋዳዋቲ፥ ዳናቲኔ ኣዉራጃ ሞኮኔቲ ቤቲዳ።
4 ኢስታስ ካዎዚ ባ ካዎቴꬃ ዱሬቴꬃ 180 ጋላስ ኩሜꬅ ቤሲዴስ።
5 ሄ ጋላሳታፔ ጉዬ ካዎዚ ሱሳ ካታማን ጉꬃታፔ ቢዲ ጊታ ኣሳታ ኡባስ፥ ባ ካዎቴꬃ ኬꬃን፥ ዩዪ ኣꬋናስ ኣታኪልቴይ ዲዛ ዛጎዛን 7 ጋላስ ኩሜꬅ ጊቢራ ኦꬂዴስ። 6 ሄ ዛጎዛን ቦꬂኔ ሳሎ ሚሴቲዛ ላይኖፔ ዳዴቲዳ ማጋላሻቲ ዴቴስ። ኢስቲካ ቢራ ቃላባቴን፥ ቦꬃ ላይኖኒኔ ኦቻ ቴራ ሚሳቲዛ ዎዶሬታን ዳልዳች ቱሳታ ቦላ ካቄቲ ኡቲዳ። ቦꬂኔ ዞኦ ቃላሜን ዋንጫርካቲ ኡቲዳ ዳልዳቻፌ፥ ዙላ ሚሳቲዛ ቃላሜታፔኔ ሃራ ቦንቾ ሹቻታፔ ኦሴቲዳ ዉይጌን ዎርቃፌኔ ቢራፔ ኦሴቲዳ ዲንኬ ኣልጋቲ ዴቴስ። * 7 ዎይኔ ኡሻዚካ ኢሶይ ኢሳፌ ዱማቲዛ ዎርቃ ዋንጫን ሺቄስ። ካዎዛ ኪያቴꬃፌ ዴንዲዳይሳን ካዎቴꬃ ኬꬃን ዎይኔ ኡሻዚ ጊዲ ፓላሂዴስ። 8 ካዎዚ ኢሶይ ኢሶይ ኮዪዳ ማላ ኢማና ማላ ዎይኔ ኡሻ ዱቂዛይታ ኡባ ኣዛዚዴስ። ካዎዚ ኣዛዚዳ ማላ ኢሶይ ኢሶይ ባ ዳንዳይዳ ኬና ኡያና ማላ ኢሜቲዴስ።
9 ጎዳቴያ ኣስጺና ካዎ ኣርጼኪሲሴ ካዎቴꬃ ኬꬃን ሄሳꬆካ ማጫሳታስ ጊቢራ ጊጊሳዱስ።
10 ጊቢራዚ ዶሜቲዳ ላፑንꬃ ጋላስ፥ ካዎ ኣርጼኪሲሲ ዎይኔ ኡሻን ኡፋዬቲዳ ጊሻስ ኢዛስ ኦꬂዛ ላፑን ጉንዱላታ ማሁማኔ፥ ቢዛቴ፥ ሃርቦኔ፥ ቢጊታ፥ ኣባጊታ፥ ዜታሬኔ ካርካሴ ኣዛዚዴስ። 11 ሄሲካ ጎዳቴያ ኣስጺና ኡፋይሲዛሮኔ ማላ ሎኦ ጊዲዳ ጊሻስ ዴሬይኔ ጊታ ሞኮኔቲ ኢዞ ቤኣና ማላ ኢዛ ካላቻ ባ ሁኤን ዎꬃዳ ካዎዛ ሲንꬅ ያና ማላ ኦꬂዳ። 12 ጊዶ ኣቲን ካዎዛ ኦሳንቻቲ ካዎዚ ኣዛዚዳ ማላ ኢዚስ ዮቲን ጎዳቴያ ኣስጺና ባና ኮያቤኩ። ሂስቲን ካዎዚ ኬሂ ሃንቄቲዴስ፤ ዳሮ ዪሎቲዴስ።
13 ሱሬኔ ቱማ ፒርዳ ፒርዳናስ ኤራንቻታፔ ዞሬ ኦይሾይ ካዎዛስ ሎሴ ጊዲዳ ጊሻስ ዎዴ ሃኖቴꬅ ኤሪዛ ኤራንቻታራ ዞሬቲዴስ። 14 ሄይቲካ ካርሻና፥ ሻታሬ፥ ኣዲማቴ፥ ታርሴሴ፥ ሜሬሴ፥ ማርሴናኔ ማሙካ ጌቴቲዛ ፓሪሴኒኔ ሜዶኔን ኤሬቲዳ ጊታ ኣሳቲ ካዎቴꬃ ጋርሳን ꬎቃሶሆን ዲዛይታ።
15 ካዎዚካ ኢስታስ፥ «ታኒ፥ ካዎ ኣርጼኪሲሲ፥ ታ ኦሳንቻታ ባጋራ ታ ኪቲን ኢዛ ታ ኣዛዞ ፖሎንታ ኣጊዳ ጊሻስ ዎጋይ ጊዛ ማላ ጎዳቴዮ ኣስጺኒ ቦላ ኣይ ኦꬂኖ?» ጊ ኦይቺዴስ።
16 ሄሳፌ ጉዬ ማሙካይ ካዎዛሲኔ ሞኮኔታስ፥ «ጎዳቴያ ኣስጺና ካዎዛ ጻላ ጊዶንታ ሞኮኔታ ኡባኔ ካዎ ኣርጼኪሲሴ ካዎቴꬃ ጋርሳን ዲዛ ዴራ ኡባ ቆሃዱስ። 17 ሃይሲ ጎዳቴያ ኦꬂዳይሲ ሃራታ ሃይꬃን ሴቴቲኮ ኢስቲ ባ ኣዚናታ ካꬋና፤ ‹ካዎ ኣርጼኪሲሲ ጎዳቴያ ኣስጺና ኢዛኮ ያና ማላ ጼይጊን ዮንታ ኢጻዱስ› ጋና። 18 ሃኖ ሃቻ ጋላሳይን ጎዳቴይ ሃኖ ሲዪዳ ፓሪሴታኔ ሜዶኔ ዴሬ ሞኮኔታ ማቼቲ ኡባይ ካዎዛስ ሞኮኔታ ኡባስ ሄሳꬆ ዛራና። ኢዚ ሄሳꬆ ሃንኮ ፓጬይ ባይንዳ ጋላሲኔ ኦማርስ ኦሺ ሜꬌታና።
19 «ሃይሲ ዮኦዚ ካዎዛ ኡፋይሲዛ ጊዲኮ ሃይሳፌ ጉዬ ኣስጺና ካዎ ኣርጼኪሲሴኮ ሙሌካ ጌሎንታ ማላ ካዎ ማታፔ ኣዋጃይ ኬዞ፤ ሄሲካ ሻሬቶንታ ፓሪሴኔ ሜዶኔ ዎጋ ማላ ጻፌቶ፤ ሄሳꬆካ ካዎዚ ጎዳቴቴꬃ ቦንቾዛ ኢዚፔ ኤኪዲ ኢዚፔ ሎኢዛ ሃራ ማጫሳስ ኢሞ። 20 ሄሳፌ ጉዬ ካዎዛ ኣዋጃይ ኢዚ ሃሪዛ ኩሜꬃ ዴራ ቦላ ዮቴቲኮ ጉꬃታፔ ቢዲ ጊታታ ጋካናስ ዲዛ ማጫሳይ ኡባይ ባ ኣዚና ቦንቻና» ጊ ዛሪዴስ።
21 ካዎዚኔ ሞኮኔቲ ኡባይ ሄ ዞሬዛን ኡፋዬቲዳ፤ ካዎዚካ ማሙካይ ሺሺዳ ቆፋዛ ፖሊዴስ። 22 ኡባይካ ባሶ ኣስ ኣይሳና ማላ ኪታ ዬዲዴስ፤ ሄ ኪታዚካ ባ ዴሬ ቃላ ማላኔ ጻፊዛ ዎጋ ማላ ጻፌቲዲ ዴሬ ኡባስ ጋኪዴስ።
* 1:6 ዳልዳቻ ጊዛይሲ ኢሲ ኢሲ ባጋ ጋሞꬆ ቃላን ዎሊዎጆ ጌቴቴስ።