23
ዳዊቲ ዉርሴꬃን ዮቲዳ ቃላ
1 ዳዊቲ ዉርሴꬃን ሃሳይዳ ቃላይ ሃይሳፌ ካሊዛይሳ፤
«ያቆቤ ጾሳን ቲዬቲዳይሲ፥
ኡባፌ ꬎቃ ጾሳይ
ꬎቁ ꬎቁ ሂስቲዳ ኣሲ፥
ኢስራኤሌን ዶሴቲዳ ዬꬃንቻይ፥
ኢሴዬ ና ዳዊቴ ቲንቢቴ
ቃላይ ሃይሳ፤
2 «ጎዳ ኣያናይ
ታ ባጋራ ሃሳይዴስ፤
ኢዛ ቃላይ ታ ዶናን ዴስ።
3 ኢስራኤሌ ጾሲ ሃሳይዴስ፤
ኢስራኤሌ ዛላይ ታስ፥
‹ኣሳ ጺሎቴꬃን ሃሪዛይ፥
ጾሳ ያሻቴꬃን ኣይሲዛይ፥
4 ኢዚ ሻራይ ባይንዳሶን፥
ማላዶ ጻልቄይ ኬዚዛ
ዎዴ ዲዛ ፖኦ ማላ፤
ኢዚ ቢታ ቦላ ማታ
ፑርጪሲዛ ጻልቄ ማላ፥
ኢራይ ቡኪ ኣꬊሺን
ኬኢዛ ኣዋ ማላ› ጊዴስ።
5 «ታ ኬꬂ ጾሳ ማታን
ሊኬ ጊዴኔ?
ኡባ ሚሽ ጊግሲዲኔ ናጊዲ፥
ታናራ ሜርና ጫቆ ቃላ
ጌሊዳይ ኢዛ ጊዴኔ?
ታ ኣቶቴꬃ ፖሎ ጋꬃናይ
ታ ኣሞ ኡባ ታስ ኢማናይ
ኢዛ ጊዴኔ?
6 ጊዶ ኣቲን ኢታ ኣሳቲ ኡባይ፥
ኩሼን ሺሻና ዳንዳዬቶንታ
ኣጉንꬃ ማላ
ዎራ ዎꬋና።
7 ኣጉንꬅ ቦቺዛ ኡባስ፥
ቢራታ ዎይኮ
ቶራ ቶማ ኮሼስ፤
ኢስቲ ባ ዲዛሶን ሙሌራ
ታማን ጹጌታና።»
ኤሬቲዳ ቃራ ኣሳታ
(1ታሪ 11፡10-41)
8 ዳዊቴስ ኤሬቲዳ ቃራ ኣሳታ ሱንꬂ ሃይሳፌ ካሊዛይሳ፤ ኮይሮይሲ ታሂኪሞኔ ዴሬ ኣስ ዮሼቢ-ባሼቤቴ ጊዲሺን ኢዚ ሄꬑ ሃላቃታስ ሃላቃ፤ ኢዚካ ኢሲ ኦላን ባ ቶራ ጾንጊዲ 800 ኣስ ዎꬊዳ ቃራ።
9 ናምኣንꬆዚ ኣሂሆሄ ዴሬ ኣስ ዶዴ ና ኤልኤዜሬ፤ ኦሌታናስ ኢሲ ቦላ ሺቂዳ ፊሊስጼሜ ኣሳይ ኤቄቲዛ ዎዴ ኢስራኤሌ ኣሳይ ባቃቲዴስ፤ ዳዊቴራ ዲዛ ሄꬑ ቃራታ ጋርሳፌ ኢሶይ ኢዛ። 10 ኢዚ ጊዲኮ ባ ኤቂዳሶ ዬዲቤና፤ ኢዛ ኩሼይ ኣርጋጫናሼኔ ማሻራ ኢሲፌ ኦይኬታናሼ ጋካናስ ፊሊስጼሜታ ኦሊዴስ፤ ሄ ጋላስ ጎዳይ ኢዛስ ጊታ ጾኖ ኢሚዴስ። ባቃቲ ቢዳ ኦላንቻቲ ሃይቂዳ ኣሳፔ ኦላ ሚሺኔ ማይኦ ጻላ ቃራታናስ ኤሌኤዜሬኮ ጉዬ ሲሚዳ።
11 ሄꬓንꬆዚ ሃራሬ ዴሬ ኣስ ኣጌ ና ሻማ፤ ፊሊስጼሜቲ ሌሃን ኩሜꬅ ሚሲራይ ዜሬቲዳ ጋዴን ኢስቲ ኢሲ ቦላ ሺቂ ዲሺን ኢስራኤሌ ኦላንቻቲ ፊሊስጼሜታ ሲንꬃፌ ባቃቲዳ። 12 ሻማይ ጊዲኮ ባ ኤቂዳሶ ዬዲቤና፤ ሄ ኦላ ኤቄቲዲ ፊሊስጼሜታ ዎꬊዴስ፤ ሄ ጋላስ ጎዳይ ጊታ ጾኖ ኢሚዴስ።
13 ካꬃ ሺሾ ዎዴ ፊሊስጼሜ ኦላንቻቲ ኤራፋይሜ ዙሌን ዱንካኒ ኡቲዳሼ ሄꬑ ታሙ ሃላቃታፔ ሄꬓቲ ዳዊቲ ዲዛሶ ኣዱላሜ ጎንጎሎ ዪዳ። 14 ሄ ዎዴ ዳዊቲ ሚጻ ጊዶን ዴስ፤ ፊሊስጼሜ ኦላንቻቲ ቤቴሊሄሜን ዴቴስ። 15 ዳዊቲ ላሞቲዲ፥ «ቤቴሊሄሜ ፔንጌ ኣቻን ዲዛ ኦላ ሃꬃፌ ታስ ኦኔ ኤሃናይ!» ጊዴስ። 16 ሄሳ ጊሻስ ኤሬቲዳ ኦላ ቃራ ሄꬓቲ ፊሊስጼሜ ኦላንቻታ ጊዶራ ካንꬂ ቢዲ ቤቴሊሄሜ ፔንጌ ኣቻን ዲዛ ሃꬃ ኦላፌ ዱቂ ዳዊቴስ ኤሂዳ፤ ኢዚ ጊዲኮ ጎዳ ሲንꬃን ያርሾ ሂስቲ ጉሲዴስ ኣቲን ኡዪቤና። 17 «ኣቤት ጎዳዉ! ሃይሳ ማላ ኦሶ ታ ዎስታ ኦꬆ? ሃይሲ ታፔ ሃኮ! ሃይሲ ባንታ ሼምፖ ቦላ ፒርዲዳ ኣሳታ ሱꬅ ዴኔ?» ጊዲ ዳዊቲ ኡያና ኮዪቤና፤ ሄኮ ኤሬቲዳ ሄꬑ ኦላ ቃራቲ ኦꬂዳ ጎባቴꬃ ኦሶይ ሄሳ።
18 ጹሪያ ና ኢዮኣቤ ኢሻ ኣቢሳዬይ ሄꬑ ኤሬቲዳ ኦላ ቃራታስ ሃላቃ፤ ሄꬑ ጼቱ ኣሳ ቦላ ባ ቶራ ጾንጊዲ ዎꬊዳኔ ሃ ሄꬑ ቃራታ ማላ ኤሬቲዳ ጎባ ኣሳ። 19 ኣቢሳዬይ ሄꬓታፔ ቦላራ ኬሂ ኤሬቲዳ ኣስ ጊዴኔ? ኢዚ ኢስታፌ ጊዶንታ ኣጊኮካ ኢዚ ኢስታስ ሃላቃ።
20 ሃራ ኤሬቲዳ ቃራይ ቃብጺኤሌ ዴሬ ኣስ ዮዳሄ ና ባናያይ ጊታ ኤሬቲዳ ኦሶ ኦꬂዴስ። ኢዚካ ናምኡ ኤሬቲዳ ሞኣቤ ኣሳታ ዎꬊዴስ፤ ቃሴካ ሻቺ ቡኪዳ ጋላስ ኦላ ጊዶ ጌሊዲ ጋሞ ዎꬊዴስ። 21 ሄሳꬆካ ኢሲ ጊታ ጊብጼ ኣስ ዎꬊዴስ፤ ሄ ጊብጼ ኣዴዚ ባ ኩሼን ቶራ ኦይኪዴስ፤ ጊዶ ኣቲን ባናያይ ኢዛራ ኦሌታናስ ጉፌ ኦይኪዲ ኢዛኮ ቢዴስ፤ ጊብጼ ኣዴዛ ኩሼፔ ኢዛ ቶራ ዎꬂ ኤኪዲ ኢዛ ቶራን ኢዛ ዎꬊዴስ።
22 ዮዳሄ ና ባናያ ጎባቴꬂ ሄሳ፤ ኢዚካ ኤሬቲዳ ሄꬑ ቃራ ኣሳታ ማላ ኤሬቲዳ ጎባ ኣሳ። 23 ኢዚ ሄ ሄꬑ ታሙ ኣሳታፔ ኣꬊ ቦንቼቲዳዴ፤ ጊዶ ኣቲን ኤሬቲዳ ሄꬑ ቃራ ኣሳታ ማላ ሳቤቴና። ዳዊቲ ባናያ ባ ቦንቾ ዛቤታ ቦላ ሹሚዴስ።
24 ሄ ሄꬑ ታማታፔ ባጋይታ ሱንꬂ ሃይሳፌ ካሊዛይሳ።
ኢዮኣቤ ኢሻ ኣሳሄሌ፥
ቤቴሊሄሜ ዴሬ ኣስ ዶዴ
ና ኤልያኔ፥
25 ሃራሬ ዴሬ ኣስ ሻማሃ፥
ሃራሬ ዴሬ ኣስ ኤሊቃ፥
26 ፓሊጼ ዴሬ ኣስ ሄሌጼ፥
ቴቁሄ ዴሬ ኣስ ኢቄሻ
ና ኢራ፥
27 ኣናቶቴ ዴሬ ኣስ ኣቢኤዜሬ፥
ሁሼ ዴሬ ኣስ ሜቡናዬ፥
28 ኣሂሆሄ ዴሬ ኣስ ጻልሞኔ፥
ናጾፌ ዴሬ ኣስ ማሂራዬ፥
29 ናጾፌ ዴሬ ኣስ ባኣና
ና ሄሌቤ፥
ቢኒያሜ ባጋፌ ጊቢኣ ዴሬ ኣስ ኤሪባዬ ና ኢታዬ፥
30 ፒራቶኔ ዴሬ ኣስ ባናያ፥
ጋኣሼ ዙሌ ኣስ ሂዳዬ፥
31 ኣራቤ ዴሬ ኣስ ኣቢ-ኤልቦኔ፥
ባርሁሜ ዴሬ ኣስ ኣዚሞቴ፥
32 ሻልቦኔ ዴሬ ኣስ ኤሊያሂቤ፥
ያሼኔ ናይታ፥
ዮናታኔ፥
33 ሃራሬ ዴሬ ኣስ ሻማሃ ና፥
ሃራሬ ዴሬ ኣስ
ሻራሬ ና ኣሂኣሜ፥
34 ማኢካቴ ዴሬ ኣስ
ኣሃሲባ ና ኤልፋሌጼ፥
ጊሎ ዴሬ ኣስ
ኣክጾፌሌ ና ኤልኣሜ፥
35 ቃርሜሎሴ ዴሬ ኣስ ሄጺሮ፥
ኣራቤ ዴሬ ኣስ ፓራዬ፥
36 ጾባ ዴሬ ኣስ
ናታኔ ና ዪጊኣሌ፥
ጋዴ ዴሬ ኣስ ባኔ፥
37 ኣሞኔ ዴሬ ኣስ ዛላቃ፥
ጹሪያ ና ኢዮኣቤስ
ጎንዳሌ ኦይኪዛ ቢኤሮቴ
ዴሬ ኣስ ናሂራዬ፥
38 ያቲሬ ዴሬ ኣስ ኢራ፥
ያቲሬ ዴሬ ኣስ ጋሬቤ፥
39 ሄሳꬆካ ሂቴ
ዴሬ ኣስ ኦሪዮ፥
ኢስቲ ኢሲ ቦላ ሄꬑ
ታማኔ ላፑና።