35
ሳምባታ ቦንቺዛ ዎጋ
1 ሙሴይ ኢስራኤሌ ኣሳ ኡባ ሺሺዲ፥ «ኢንቴ ኦꬃና ማላ ጎዳይ ኣዛዚዳይሲ ሃይሳፌ ካሊ ዲዛይሳ። 2 ሳሚንታ ጊዶን ኡሱፑን ጋላስ ጻላላ ኦሶ ኦꬂቴ፤ ጊዶ ኣቲን ላፑንꬃ ጋላሳይ ኢንቴስ ዱማ ጋላሳ፤ ጎዳስካ ሼምፖ ሳምባታ። ሄ ጋላስ ኣይ ኦሶካ ኦꬂዛ ኣሲ ኦኒካ ሃይቃናስ ቤሴስ። + 3 ሳምባታ ጋላሳን ኢንቴ ሶን ሶን ታማ ኤꬆፍቴ» ጊዴስ።
ጾሳ ዱንካኔ ኦሶስ ኮሺዛ ሚሻታ
(ኬሳ 25፡1-9)
4 ሙሴይ ኢስራኤሌ ማባራስ ኩሜꬃስ፥ «ጎዳይ ኢንቴና ሂዝጊ ኣዛዚዴስ። 5 ኢንቴስ ዲዛይሳፌ ጎዳስ ኢሞታ ኤሂቴ፤ ጎዳስ ኢሞታ ኤሃናስ ኮይዛይ ኦኒካ ዎርቃ፥ ቢራ፥ ጻርቂማላ፥ 6 ሳሎ ሚሳቲዛ ቃጪና፥ ኦቻ ቴራ ሚሳቲዛ ቃጪና፥ ጼቃ ዞኦ ቃጪናኔ ሊቆ ላይኖ፥ ዴይሻ ኣንታሻ፥ 7 ዞኦ ቃላሜን ጌሊ ኬዚዳ ꬋርሾ ኢቴ፥ ቃጬቲዳ ጋልባ፥ ኦዶሮ ሚꬅ፥ 8 ጾምፔስ ዎጋራ ዛይቴ፥ ቲዬቲዛ ዛይቴኔ ኤጻኔ ሳዊዛ ቂማሜ፥ 9 ኤፉዴኔ ቲራ ኪሴን ዎꬂዛ ማርጊዴ ጌቴቲዛ ሹቻታኔ ሃራ ጾልቂዛ ኣልኦ ሹቻታ ኤሆ።
10 «ኢንቴ ጊዶን ዲዛ ኩሼ ሂላንቻይ ኡባይ ዪዲ ጎዳይ ኣዛዚዳይሳ ኡባ ኦꬆ። 11 ጾሳ ዱንካኔዛ፥ ዱንካኔዛስ ሶ ባጋራኔ ካሬ ባጋራ ካሚዛ ዱንካኔ፥ ቃጴታ፥ ቶሌ ሚꬃታ፥ ጎርዴ ሚꬃታ፥ ቱሳታኔ ኢስቲ ኢስታን ኤቂዛ ቶሆታ፥ 12 ታቦታኔ ኢዛ ቶኪዛ ቶሆ ሚꬃታ፥ ኣቶ ጌቴቲዛ ካማኔ ታቦታ ካሚዛ ማጋላሻ፥ 13 ጻራጴዛዛ፥ ኢዛ ቶኪዛ ቶሆ ሚꬃታራኔ ኢዛስ ኮሺዛ ሚሻታ ኡባ፥ ጎዳ ሲንꬃን ዎꬂዛ ዱማ ኡኬꬃ፤ 14 ጾምፔ ኢዛ ቦላ ዎꬂዛ ሚሻ ኢዛስ ኮሺዛ ሚሻታራ፥ ጾምፔታ፥ ጾምፔ ዛይቴ፥ 15 ኤጻኔ ጩዋሲዛሶዛኔ ኢዛ ቶኪዛ ቶሆ ሚꬃታ፥ ቲዬቲዛ ዛይቴኔ ሳዊዛ ኤጻኔ፥ ጾሳ ዱንካኔዛ ፔንጌ ማጋላሻ፥ 16 ጹጌቲዛ ያርሾ ያርሺዛሶኔ ጻርቂማላፔ ኦሴቲዳ ዛይዛሬዛ፥ ኢዛ ቶኪዛ ቶሆ ሚꬃታኔ ኢዛስ ኮሺዛ ሚሻታ ኡባ፥ ጻርቂማላፔ ኦሴቲዳ ሜቻ ኬሬኔ ኢዛ ዎꬂዛሶ፥ 17 ዱንካናስ ካሬ ባጋ ዉይጌ ማጋላሻታ፥ ቱሳታኔ ኢስታ ቶሆታ፥ ዱንካናስ ካሬ ባጋ ዉይጌ ጌሊዛ ፔንጌዛ ማጋላሻ፥ 18 ጾሳ ዱንካኔዛ ቶሊዛ ꬊሽኬታ፥ ዱንካናስ ካሬ ባጋ ዉይጌ ꬊሽኬታኔ ኢስታ ዎዶሮታ፥ 19 ቄሴቲ ዱማሶዛን ኦꬂሼ ማይኣናስ ዳዴቲዳ ማይኦታ፥ ቄሴ ኣሮኔይኔ ኢዛ ናይቲ ቄሴቴꬃ ኦሶ ኦꬂሼ ማይኢዛ ማይኦታ ኦꬃና» ጊዴስ።
ኣሳይ ኤሂዳ ኢሞታ
20 ሄሳፌ ጉዬ ኢስራኤሌ ኣሳይ ዉሪ ሙሴ ሲንꬃፌ ኬዚ ቢዴስ። 21 ኢማናስ ኮዪዳይቲኔ ኢስታ ዎዚናይ ኢስታ ኢማ ኢማ ጊዳይቲ ዉሪ ዪዲ ጾሳ ዱንካኔዛስ፥ ኢዛ ጊዶን ኦሴቲዛ ኦሶሲኔ ጌሻ ማይኦ ኡባስ ኮሺዛ ሚሽ ኡባ ኤሂዳ። 22 ኢማና ኮይዛ ኣቱማይኔ ማጫይ ዉሪ ዪዲ ዎርቃፌ ኦሴቲዳ ኣሌቆታ፥ ሃይꬃ ዎርቃ፥ ሳጋዮ፥ ቆꬌን ኣꬂዛ ጻንጋላታኔ ዎርቃ ኣሌቆታ ኤሂዲ ጎዳስ ያኔ ሃ ቃሴꬂዛ ያርሾ ሂስቲ ሺሺዳ። * 23 ሳሎ ሚሳቲዛ ቃጪናይ፥ ኦቻ ቴራ ሚሳቲዛ ቃጪናይ፥ ጼቃ ዞኦ ቃጪናይ፥ ዎይኮ ላይኖ ጌቴቲዛ ሊቆ ቃጪናይ፥ ዎይኮ ዴይሻ ኣንታሻያይ፥ ዞኦ ቃላሜን ጌሊ ኬዚዳ ꬋርሾ ኢቴይ፥ ዎይኮ ቃጬቲዳ ጋልባይ ዲዛ ኣሲ ዉሪ ኤሂዴስ። 24 ቢራ ዎይኮ ጻርቂማላ ኢማናስ ዳንዳይዛይ ዉሪ ባ ኢሞታ ጎዳስ ኢሚዴስ፤ ቃሴ ኦዶሮ ሚꬂ ዲዛ ኣሳይ ዉሪ ዱማ ዱማ ኦሶስ ኦዶሮ ሚꬅ ኤሂዴስ።
25 ኩሼ ሂላ ኤሪዛ ማጫሳይ ዉሪ ባ ኩሼን ሱቂዳ ሳሎ ሚሳቲዛ ቃጪና፥ ኦቻ ቴራ ሚሳቲዛ ቃጪና፥ ጼቃ ዞኦ ቃጪናኔ ሊቆ ላይኖ ኤሂዴስ። 26 ቃሴካ ኢሞታ ኢማናስ ኮዪዳ ማጫሳይ ዉሪ ዴይሻ ኣንታሻ ዳዲ ኤሂዳ። 27 ሃላቃቲ ኤፉዴኔ ቲራ ኪሴን ዎꬂዛ ማርጊዴኔ ሃራ ቦንቼቲዳ ሹቻታ ኤሂዳ። 28 ቃሴካ ጾምፔስ፥ ሳዊዛ ኤጻኔሲኔ ቲዬታናስ ዎጋራ ዛይቴኔ ቂማሜ ኤሂዳ። 29 ኢስራኤሌ ኣሳይ ዉሪ ኣቱማይኔ ማጫይ፥ ኢስቲ ኦꬃና ማላ ጎዳይ ሙሴ ባጋራ ኣዛዚዳ ኦሶስ ጊዲዛ ኢሞታ ኡባ ባ ዶሳን ጎዳስ ኤሂዴስ።
ጾሳ ዱንካኔ ኦꬂዛ ኩሼ ሂላንቻታ
(ኬሳ 31፡1-11)
30 ሙሴይ ኢስራኤሌ ኣሳስ፥ «ቤኢቴ፤ ጎዳይ ዩሁዳ ቆሞፌ ሁሬስ ናዛ ና፥ ኡሬይ ና ባስሊኤሌ ዶሪዴስ። 31 ጎዳይ ኢዛ ጾሳ ኣያናን፥ ኣꬎ ኤራን፥ ኣኬካኒኔ ኦሶ ኡባ ኦꬂዛ ኤራቴꬃን ኩንꬂዴስ። 32 ሄሲካ ሂላን ኦሶ ቆፒ ኬሲዲ ዎርቃፌ፥ ቢራፔኔ ጻርቂማላፔ ዱማ ዱማ ሚሽ ኦꬃናሳ። 33 ሄሳꬆካ ኣልኦ ሹች ማሲ ጊጊሳናሳ፤ ቃሴካ ሚꬅ ማሳናሲኔ ዱማ ዱማ ኦሶ ሂላን ኦꬃናሳ። 34 ሄሳ ቦላካ ቃሴ ኢዛሲኔ ዳኔ ቆሞፌ ኣሂሳሜኬ ና ኤላቤስ፥ ሃራ ኣስ ታማርሲዛ ኤራቴꬅ ኢሚዴስ። 35 ኢስቲ ኡባ ቆሞ ኦሶ ኦꬃና ማላ፥ ሂላን ኦꬂዛይታ፥ ኦሶ ቆፋ ኬሲዛይታ፥ ሳሎ ሚሳቲዛ ቃጪናን፥ ኦቻ ቴራ ሚሳቲዛ ቃጪናን፥ ጼቃ ዞኦ ቃጪናኒኔ ላይኖ ቃጪናን ኣሌቂሲ ዳዲዛይታ ጊዳና ማላ፥ ጎዳይ ኢስታ ኤራቴꬃን ኩንꬂዴስ። ኢስቲ ዉሪካ ኡባ ቆሞ ኦሶ ኤሪዛ ኤራንቻ ጊዲዳ።
+ 35:2 ኬሳ 20፡8-11፤ 23፡12፤ 31፡15፤ 34፡21፤ ሌዌ 23፡3፤ ዛሬ 5፡12-14 * 35:22 ጻንጋላታ ጊዛይሲ ማጫሳስ ቆꬌን ኣꬂዛ ቢራፔ ኦሴቲዳ ኣሌቆ።