2
ቃሴካ ኢዮቤ ጋኪዳ ፓጬ
1 ጋላሳታፔ ኢሲ ጋላስ ሳሎ ኪታንቻቲ ጾሳ ሲንꬅ ሺቂዛ ዎዴ ጻላኤይካ ኢስታራ ኢሲፌ ሺቂዴስ።
2 ጎዳይካ፥ «ኣዋፔ ያዲ?» ጊዲ ጻላኤ ኦይቺዴስ። ጻላኤይካ፥ «ቢታ ኡባ ቦላ ያኔ ሃ ሲሜሬታዳ ያዲስ» ጊዴስ።
3 ጎዳይካ ጻላኤ፥ «ታ ኣይሌዛ ኢዮቤ ሎኤꬃ ቤያዲ? ኢዛ ማላ ኣማኔቲዳይኔ ኪያ ኣስ ቢታ ቦላ ቤቴና፤ ኢዚ ኢታ ኡባፌ ሃኪዲ ታስ ያዪዛ ሱሬ ኣሳ፤ ኢዛ ꬋይሳናስ ኔ ዳንዳያና ማላ ታ ኔስ ኣꬃ ኢማና ማላ ኔ ታና ዴንꬄꬂዳይ ሃዳና። ቤያ ኢዮቢ ጊዲኮ ሃኖ ጋካናስ ባ ሱሬቴꬃን ሚኒ ኤቂዴስ» ጊዴስ።
4 ጻላኤይካ፥ «ጋልባ ጊሻስ ጋልባ»* ጊዛይሳ ማላ «ኣሲ ባ ኣሾ ኣሻናስ ጊሼ ባስ ዲዛይሳ ኡባ ኢሜስ። 5 ሃኢ ጊዲኮ ኔ ኩሼ ኢዛ ቦላ ሚጫዳ ኢዛስ ኩሜꬃ ኣሳቴꬃ ቦላ ቆሆ ኔ ጋꬂዳኮ ቱማ ኔና ቆንጬራ ጫያና» ጊዴስ። 6 ጎዳይካ ጻላኤዛ፥ «ኣኔ ሎኦ፤ ዎꬎ ዎꬎፓ ኣቲን ኢዛ ቦላ ኔ ኮዪዳይሳ ኦꬃናስ ዳንዳያሳ» ጊዴስ።
7 ሄሳፌ ጉዬ ጻላኤይ ጾሳ ሲንꬃፌ ኬኢዲ ኢዮቤስ ሁኤ ቢናናፔ ዶሚዲ ቶሆ ጹጉንꬅ ጋካናዉ ዎልቃማ ማዱንꬃን ዋዬታና ማላ ኦꬂዴስ። 8 ሄሳፌ ዴንዲዳይሳን ኢዮቢ ቢዲንꬃ ቦላ ኡቲዲ ባ ማዱንꬃ ኮንኣን ቃች ዶሚዴስ።
9 ኢዮቤስ ማቼያ፥ «ሃኢካ ጾሳ ቦላ ዲዛ ኔ ኣማኖዚ ሚኖ ዲዜ? ጾሳ ጫያዳ ሃይቃ!» ጋዱስ።
10 ኢዮቢካ፥ «ዋናዳ ኤያ ማጫሳ ሃሳያ ሃሳያይ? ጾሲ ሎኦ ሚሽ ኢሚዛ ዎዴ ኡፋይሳን ኤኮስ፤ ሃኢ ጊዲኮ ኢታ ኢዚ ኑ ቦላ ኤሂሺን ኢዛ ቦላ ዙዙማናስ ቤሲዜ?» ጊዴስ። ኢዮቢ ሃ ኡባ ሜቶይኔ ዋዬይ ኢዛ ቦላ ጋኪንካ ኢዚ ጾሳ ቦላ ኢታ ሚሽ ሃሳይዲ ናጋራ ኦꬂቤና።
ኢዮቤ ላጌ ሄꬓታ
11 ቴማኔ ዴሬ ኣስ ኤልፋዜ፥ ሹሃ ዴሬ ኣስ ቤሊዳዲኔ ናኢማኔ ዴሬ ኣስ ዞፋሬ ጌቴቲዛ ሄꬑ ላጌቲ ኢዮቤስ ዴቴስ። ኢስቲካ ኢዮቤ ቦላ ጋኪዳ ሜቶዛ ሲዪዳ ዎዴ ኢዛስ ኢስቲ ቃꬌቶይሳ ቆንጪሳናሲኔ ኢዛ ሚንꬄꬃናስ ባንታ ዴሬፔ ጼይጌቲዲ ኢሲፌ ኢዮቤኮ ዪዳ። 12 ቡሮ ሃኮራ ዪሺን ኢዮቤ ቤኢዳ፤ ጊዶ ኣቲን ኢዚ ኢዮቤ ጊዲዳይሳ ሻኪ ኤራናስ ዳንዳይቤቴና። ኢስታስ ዎዚናይ ሜቂን ኢዛስ ሚሼቲዲ ባንታ ማይኦዛ ዳኪዳ፤ ጉዱላዛ ኤኪዲ ፑዴ ሳሎ ላሊዳ፤ ባንታ ሁኤንካ ማኪዲ ኣዳፌ ዋሲዲ ዬሆ ዶሚዳ። 13 ኢዛስ ዋዬዛ ዳራ ቤኢዳ ጊሻስ ኣይኮ ሃሳዮንታ ኢዛራ ላፑን ጋላሳኔ ላፑን ኦማርስ ቢታ ቦላ ኡቲዲ ጋምኢዳ።
* 2:4 ጋልባ ጊሻስ ጋልባ ጊዛይሲ ታልኤ ዎይኮ ኩሼ ዛሮ ጊዲዳይሳ ቆንጪሴስ።