29
ጊብጼ ቦላ ዮቴቲዳ ቲንቢቴ
1 ኑኒ ዲኤቲዳ ታማንꬃ ላይꬃን፥ ታማንꬃ ኣጊናን፥ ታማኔ ናምኣንꬃ ጋላሳን ጎዳ ቃላይ ታኮ ዪዲ፥ + 2 «ሃይሶ ኣሳ ናዉ! ኔ ኣይፌሶ ጊብጼ ካዎ ፓሮኔኮ ዛራዳ ኢዛ ቦላኔ ጊብጼ ቢታ ኡባ ቦላ ቲንቢቴ ዮታ። 3 ኔኒ ኢዛስ ኡባ ሃሪዛ ጎዳይ፥
«ሻፋ ሃꬃ ጊዶን ኢቺዳ
ሃይሶ ጊታ ዶኣዞ!
ጊብጼ ካዎ ፓሮኔ!
ታ ኔ ቦላ ዴንዳዲስ፤
‹ኣባዬ ሻፋይ ታይሳ፤
ታኒ ታስ ሜꬋዲስ› ጋሳ። *
4 ጊዶ ኣቲን ኔ ሲꬌን
ታ ዳፎ ኣꬃና፤
ኔ ሻፋታን ዲዛ ሞሌታ
ኔ ጎጋራ ኦይሴꬃና።
ኔስ ጎጋን ሻቢዳ
ሞሌታ ኡባራ
ታ ኔና ኔ ሻፋታፔ
ጎቻ ኬሳና።
5 ኔናኔ ኔ ሻፋታን ዲዛ
ሞሌታ ኡባ፥
ታ ባዞ ቢታን ዬጋ ኣጋና፤
ኣይኮይ ባይንዳ ዴምባን
ኔ ኩንዳና፤
ኔና ሺሻናይኔ
ዴንꬃናይ ዴና፤
ዎራ ዶኣታሲኔ ሳሎ ካፎታስ፥
ኔኒ ቁማ ጊዳና ማላ
ታ ኣꬃ ኢማና።
6 «ሄሳፌ ጉዬ ጊብጼን ዲዛ ኡባይ ታኒ ጎዳ ጊዲዳይሳ ኤራና።
«ኢስራኤሌ ኬꬃን ኔኒ ኣሳስ ማቃ ጉፌ ጊዳዳሳ። + 7 ኢስቲ ኔና ኦይኪዳ ዎዴ ሜቃዳ ኢስታ ሾጳዛ ጫዳዳሳ፤ ኢስቲ ኔናን ዜምፒዳ ዎዴ ሜቃዳ ኢስታ ዞኮ ዱꬃዳሳ። 8 ሄሳ ጊሻስ ኡባ ሃሪዛ ጎዳይ ታኒ ማሻ ኔ ቦላ ኤሃና፤ ኔ ኣሳታኔ ኢስታ ሜሄታ ዎꬋና። 9 ጊብጼይ ላሌቲዳ ቡላ ቢታ ጊዳና። ሄሳፌ ጉዬ ታኒ ጎዳ ጊዲዳይሳ ኢስቲ ኤራና።
« ‹ኣባዬ ሻፋይ ታይሳ፤ ታኒ ኢዛ ሜꬋዲስ› ጋዳሳ። 10 ሄሳ ጊሻስ ታኒ ኔ ቦላኔ ኔ ሻፋታ ቦላ ዴንዳዲስ፤ ጊብጼ ቢታ ሚጊዶሌፔ ቢዲ ኣሲዋ ጋካናስ፥ ሄፔካ ቢዲ ቶጵያ ዛዋ ጋካናስ ላላዳ ታኒ ቡላሳና። 11 ኣስ ጊዲን ሜሄ ጊዲን ሄራ ኣꬊቤና፤ ኦይዱ ታሙ ላይꬅ ጋካናስ ኦኒካ ኢዚን ዴና። 12 ታኒ ጊብጼ ቢታ ꬋይዳ ቢታታፔ ኢሲኔይ ማላ ቡላሳና፤ ኢዚ ካታማቲካ ላሌቲዳ ካታማታ ጊዶን ኦይዱ ታሙ ላይꬅ ጋካናስ ካይስ ጊዳና፤ ጊብጼታካ ታኒ ካዎቴꬃታ ጊዶን ላላና፤ ዴሬታ ጊዶን ታ ኢስታ ዜራና።
13 «ኡባ ሃሪዛ ጎዳይ፥ ‹ኦይዱ ታሙ ላይꬃፌ ጉዬ ታኒ ጊብጼታ ኢስቲ ላሌቲ ዲዛ ካዎቴꬃታ ጊዶፌ ሺሻና። 14 ታኒ ኢስታስ ዛራ ኢሻሎ ዴኦ ኢማና፤ ካሴ ኢስታ ኣዋታ ቢታ ጳጺሮሴ ታ ኢስታ ዛራና፤ ኢዛካ ካዎቴꬃታ ኡባፌ ላፋ ጊዳና። 15 ሃራ ካዎቴꬃታፔ ቦላራ ኢዛ ባና ꬎቁ ሂስታና ዳንዳዩኩ፤ ታኒ ኢዞ ኬሃ ላፋ ሂስታና፤ ሄሳ ጊሻስ ኢዛ ሃራ ካዎቴꬃታ ዛራ ሃራና ዳንዳዩኩ። 16 ጊብጼይ ሃይሳፌ ጉዬ ኢስራኤሌይ ኢዚን ዜምፒዛ ዴሬ ጊዱኩ፤ ማዶ ዴማናስ ኢዚኮ ኢስቲ ሲሚዳ ዎዴ ኢስቲ ኦꬂዳ ናጋራ ኢስቲ ቆፍሲዛ ዴሬ ጊዳና፤ ሄሳፌ ጉዬ ታኒ ኡባ ሃሪዛ ጎዳ ጊዲዳይሳ ኢስቲ ኤራና› ጌስ» ጊዴስ።
ጊብጼ ጾኔቴꬅ
17 ኑኒ ዲኤቲዳ ናምኡ ታማኔ ላፑንꬃ ላይꬃን፥ ኮይሮ ኣጊናን፥ ኮይሮ ጋላሳን ጎዳ ቃላይ ታኮ ዪዲ፥ 18 «ሃይሶ ኣሳ ናዉ! ባቢሎኔ ካዎ ናቡካዳናጾሬይ ዎልቃማ ኦላ ጺሮሴ ቦላ ዴንꬄꬂዴስ፤ ኡባ ሁኤይ ቦኣቲዴስ፤ ኡባ ሃሼይካ ጋሬቲዴስ፤ ጊዲኮካ ኢዚኔ ኢዛ ኦላንቻቲ ጺሮሴ ቦላ ኢስቲ ዎራጂዲ ዴሚዳ ዎꬌይ ዴና። 19 ሄሳ ጊሻስ ኡባ ሃሪዛ ጎዳይ፥ ‹ታኒ ጊብጼ ቢታ ባቢሎኔ ካዎ ናቡካዳናጾሬስ ኣꬃ ኢማና፤ ኢዚስ ዲዛ ኣቆታ ኡባ ኢዚ ባስ ሚያና፤ ኢዛ ኦላንቻታስ ዳሞዛ ጊዳና ማላ ቢታይን ዲዛ ሚሽ ኡባ ቦንቃናኔ ፒቲ ኤፋና። 20 ኢዚኔ ኢዛ ኦላንቻቲ ታስ ዳቡርዳ ጊሻስ ኢዛስ ዳቡራ ጋቴ ጊዳና ማላ ጊብጼ ታ ኢዛስ ኢማዲስ› ጌስ።
21 «ሄ ጋላስ ታኒ ኢስራኤሌ ኬꬃስ ካጬ ሞይዛና፤ ኢስታ ጊዶን ታ ኔ ዶና ዶያና፤ ሄሳን ታኒ ጎዳ ጊዲዳይሳ ኢስቲ ኤራና» ጊዴስ።
+ 29:1 ኢሳ 19፡1-25፤ ኤር 46፡2-26 * 29:3 ኣባዬ ሻፋዛ ኢሲ ኢሲ ጌሻ ማጻፋቲ ናይሌ ሻፋ ጊ ጎኤቴቴስ + 29:6 ኢሳ 36፡6