ኢሳያሳ ቲንቢቴ
ጊዶ ቆፋ
ኢሳያሳ ማጻፋይ ኪርስቶሲ ዬሌታናፔ ካሴ ኦስፑንꬃ ጼቱ ላይꬃ ዉርሴꬃ ሄራን ዲዛ ጊታ ናቤ ኢሳያሳ ሱንꬃን ጼይጌቲዴስ፤ ሃይሲ ሃ ማጻፋዚ ሄꬑ ኤሬቲዳ ኪፊሌታን ሻኬታናስ ዳንዳዬስ።
1. ሼም 1-39 ጋካናስ ዲዛ ኪፊሌዚ ዱጌሃ ባጋ ካዎቴꬅ ዩሁዳ ዴሬ ቦላ ኣሶሬ ጌቴቲዛ ዎልቃማ ካዎይ ጋꬂዳ ቆሆ ጊሻስ ዮቴስ፤ ዩሁዳ ዴሬ ሜቶን ዬጊዳይ ኣሶሬ ዎልቃ ጊዶንታ ዴሬዛ ናጋራኔ ኣሳይ ጾሳስ ኣዛዜቶንታ ኢጾ፤ ሄሳꬆካ ኣሳይ ጾሳን ኣማኔቶንታ ኣጊዳይሳ ቤዪዴስ። ናቤዚ ዴሬዚኔ ዴራ ካሌꬂዛይቲ ጺሎቴꬃኮኔ ቱማቴꬂ ዲዛሶ ሲማና ማላ ዮቲዴስ፤ ቃሴካ ጾሳስ ኣዛዜቶንታ ኢጾይ ፓጬኔ ꬋይስ ኤሃናይሳ ኢስታስ ቆንጪሲዴስ፤ ሄሳꬆካ ቡሮፔ ያና ላይꬃታን ኣላሜ ዩሾን ሳሮቴꬂ ኩማናይሳኔ ኩሜꬃ ሎኤቴꬃን ኣይሳናስ ዳዊቴ ዜሬꬃፌ ካዎታናዴይ ያናይሳ ናቤ ኢሳያሲ ካሴቲ ዮቲዴስ።
2. ሼም 40-55 ጋካናስ ዲዛ ኪፊሌዛፔ ዳሪዛ ባጋይ ዩሁዳ ኣሳይ ዲኤቲ ባቢሎኔ ቢን ሄን ኢስታ ቦላ ካዉሻቴꬂ ጋካናይሳኔ ሂዶታይ ኢስታስ ꬋያናይሳ ዮቴስ። ናቤዚ ጾሲ ባ ዴሬዛ ዎዚን ኣሳይ ሎኦ ኦራꬃ ዱስ ዳናስ ኢስታ ኢዚ ዬሩሳላሜ ዛራናስ ዎዴይ ማቲዳይሳ ዮቲዴስ። ሃይታ ሼምፖታ ጋርሳን ኬሂ ቆንጪ ቤቲዛ ኣይፌ ዮኦይ ጾሲ ሃኖ ኡባስ ኣዋ ጊዲዳይሳኔ ባ ዴራስ ኢዚ ሃልቺዳ ሃልቾይ፥ ጾሳ ኪታይ ኢስራኤሌ ኣሳ ባጋራ ዴሬ ኡባስ ጋካናይሳ ዮቴስ። «ጾሳ ኦሳንቻ ጊሻስ» ዮቲዛ ካሴ ጋልኣ ጫቆን ዲዛ ኤሬቲዳ ኪታታራ ኢሲፌ ቆዴቴቴስ።
3. ሼም 56-66 ጋካናስ ዲዛ ኪፊሌዛፔ ዳሪዛ ባጋይ ዮቲዛይ ጉዬ ባ ዴሬ ዬሩሳላሜ ሲሚ ቢዳይታ ጊሻሲኔ ጾሲ ኢስራኤሌ ኣሳስ ኢሚዳ ሂዶታ ቃላ ኡባ ፖላናኮ ጊዲ ናጌ ቦላ ዲዛ ኣሳስ ማርካ ጊዳና ማላሳ፤ ቲሺ ሂስቲ ጼላናስ ቤሲዛይቲ ጺሎቴꬂኔ ቱማ ፒርዳ፥ ሳምባታ ቦንቾኔ ያርሾ ሺሾ፥ ቃሴካ ሚኒ ዎሶ። ሃይሳ ሃ ኪፊሌዛን ኤሬቲዳ ሼምፖይ 61፡1-2 ጊዲሺን ዬሱሲ ኮይሮ ኦሶ ኦይኪሼ ባ ጼይጌቴꬃስ ማርካ ሺሺዳ ቃላቲ ዴቴስ።
ሃ ማጻፋይ ኦይኪዳ ኩሜꬃ ቆፋ
ጊዶ ቆፋ 1፡1-31
ዩሁዳ ጊሻሲኔ ኢስራኤሌ ጊሻስ ኣꬊዳ ኪታታ 2፡1—5፡30
ኢሳያሳ ሃጋዞን ዲዛ ሃኖታታ 6፡1—9፡7
ዩሁዳ ጊሻሲኔ ኢስራኤሌ ጊሻስ ጉጄቲዳ ሃራ ኪታታ 9፡8—12፡6
ሃራ ዴሬታ ቦላ ጾሳ ቂጻቴ 13፡1—23፡18
ዋዬ ቦላ ዲዛ ጾሳ ዴሬስ ሂዶታ ኪታ 24፡1—27፡13
ጾሲ ማካሊዛ ባ ዴራ ቃጻያና ቃጻዮ 28፡1—31፡9
ጾሲ ኤዶሜ ቃጻዪዛዴኔ ዬሩሳላሜ ኣንጂዛዴ 32፡1—35፡10
ኣሶሬ፥ ባቢሎኔ፥ ካዎ ሂዝቂያሳኔ ኢሳያሳ 36፡1—39፡8
ጾሳይ ባ ዴሬ ኣሺዛዴ 40፡1—48፡22
ጾሳ ኦሳንቻ 49፡1—53፡12
ጾሳይ ባ ኢሚዳ ሂዶታ ናጊዛዴ 54፡1—55፡13
ዴሬይ ዉሪካ ጾሳ ባጋ ጊዳናስ ዳንዳዬስ 56፡1-8
ዴሬ ኣይሲዛይታ ጊዲ ኡቲዲ ጾሳስ ኣዛዜቶንታይቲ ቃጻዬታና 56፡9—59፡21
ሲንꬃፌ ያናስ ዲዛ ዬሩሳላሜ ቦንቾ ሂዶታ 60፡1—62፡12
ማላሊሲዛ ጾሳ ኦራꬃ ሜꬌቴꬃታ 63፡1—66፡24
1
1 ዩሁዳ ካዎታ ኦዚያ፥ ኢዮኣታሜ፥ ኣካዜኔ ሂዝቂያሳ ካዎቴꬃ ዎዴ ኣሞጼ ና ኢሳያሲ ዩሁዳ ጊሻሲኔ ዬሩሳላሜ ጊሻስ ቤኢዳ ኣጁታ። +
ጾሳይ ባ ዴሬዛ ሴሪዳ ሴራ
2 ጎዳይ፥ «ሳሎቶ ሲዪቴ!
ቢታዬ ኔካ ኤዝጋ ሲያ!
ታኒ ናይታ ዬላዳ
ዲቻ ጋꬂን
ኢስቲ ታ ቦላ ማካሊዳ።
3 ቦራይ ባ ጎዳ ኤሬስ፤
ሃሬይ ኢዛ ጎዳይ ኢዛስ ጊግሲዳ
ዜꬌካ ኤሬስ፤
ኢስራኤሌይ ጊዲኮ
ታና ኤሬና፤
ታ ዴሬይካ ኣኬኬና» ጊዴስ።
4 ኢንቴኖ ናጋራንቻ
ካዎቴꬃቶ!
ቆሆን ኩሚዳይቶ!
ኢታ ኦꬂዛ ዜሬꬃቶ!
ኢንቴ ኣዋታ ቱናቴꬃ
ካሊዛ ናይቶ!
ኢንቴና ኣዬ ኣና!
ጎዳ ኣጋጊዴታ፤
ኢስራኤሌ ጌሻዛ
ዬጊ ኣጊዴታ፤
ዞኮካ ኢዛስ ዛሪዴታ።
5 ማካላ ቦላ ማካላ ጉጂዲ
ኢንቴ ኣይስ ዛሪ ዛሪ
ቃጻዬቴቲ?
ኢንቴ ሁኤይ ሙሌ ሳኬቲዴስ፤
ኢንቴ ዎዚናይካ ዳቡርዴስ።
6 ሄሳ ጋሶን ሂርኪ
ቶሆ ጹጉንꬃፌ ቢዲ
ሁኤ ኢስኬ ጋካናስ
ፓጻቴꬂ ኢንቴስ ባዋ።
ማዱንꬅ፥ ኪጻኔ
ኡዛስ ጻላ ጊዲዴስ።
ሄ ማዱንꬃይ ሜጬቲቤና፤
ቃሼቲቤና፤
ዛይቴንካ ሹጊቤና።
7 ኢንቴ ዴሬይ ኣይኮይ ባይንዳ
ባዞ ጊዳና፤
ኢንቴ ካታማቲ ታማን ጹጌታና፤
ኢንቴ ኣይፌይ ጼሊሺን
ኢንቴ ቢታ ኣላጋይ
ቦንቂ ኤካና፤
ኢስቲ ኢንቴ ቢታ ቡላ ኬሳና።
8 ጺዮኔ ናያ
ዎይኔ ሚꬃ ጊዶን ዲዛ
ጋባ ማላ፥
ሌሌሄ ጊዶን ዲዛ
ቄሪ ኬꬃ ማላኔ
ሞርኬይ ጊዶꬂዳ
ካታማ ማላ ጊዳዱስ።
9 ኡባፌ ዎልቃማ ጎዳይ
ኑስ ዜሬꬅ ኣሾንታኮ፥
ኑኒ ሶዶሜ ማላኔ
ጋሞራ ማላ ጊዳናኮሺን። +
10 ኢንቴኖ ሶዶሜ ኣይሲዛይቶ!
ጎዳ ቃላ ሲዪቴ፤
ኢንቴኖ ጋሞራ ዴሬቶ!
ኑ ጾሳ ቲሚርቴ ኤዝጊ ሲዪቴ።
11 «ኢንቴ ያርሾ ዳሮይ
ታስ ኣይ ኦꬃኔ?
ሃኖ ጋካናስ
ኢንቴ ታስ ሺሺዳ
ጹጌቲ ሺቂዛ
ꬋርሾ ኣሾኔ
ሞꬎ ሜሄታ ኣሾ ካላዲስ፤
ታኒ ቦራ ሱꬃን፥
ዶርሳ ሱꬃኒኔ
ዴይሻ ሱꬃን ኡፋዬቲኬ። +
12 ኢንቴ ታስ ጎይናናስ ዪዛ ዎዴ
ሄሳ ኡባ ኢንቴ
ኤኪ ያና ማላኔ
ታ ኬꬃ ዛጎ
ኢንቴ ዬꬋና ማላ
ኦኒ ኦይቺዴ?
13 ሃይሳፌ ጉዬ ሃይሳ
ሚሳቲዛ ሃዳ ያርሾ
ናምኣንꬆ ሺሾፍቴ፤
ኢንቴ ጩዋሲዛ ኤጻኔይ
ታና ሻቴስ፤
ኣጊና ጼሮን፥
ሳምባታ ጋላሳታኒኔ
ኢንቴ ጎይኖስ ሺቂዛ ጋላሳታን
ኢንቴ ቦንቺዛ ባኣሌቲ
ኢታቴꬃን ኩሚዳ ጊሻስ
ታኒ ሄይታ
ጌንጫ ኣꬋናስ ዳንዳይኬ።
14 ኣጊና ጼሮን
ኢንቴ ቦንቺዛ
ጋላሳታኔ
ካሴ ኢንቴ ዎꬂዳ
ባኣሌ ጋላሳታ
ታ ሼምፖያ ሃራሴታዱስ፤
ሄይቲ ታስ ዳሮ ዴጾ
ቶሆ ጊዲዳ ጊሻስ
ታ ኢስታ ቶካናስ ዳንዳይኬ።
15 ኢንቴ ኢንቴ ኩሼ
ዎሳስ ታኮ ሚጪኮ
ታኒ ታ ኣይፌ ኢንቴፌ
ሃራሶ ዛራና፤
ኢንቴ ኩሼን ሱꬂ
ኩሚዳ ጊሻስ
ኢንቴ ኬሂ ዎሲኮካ
ታ ኢንቴ ዎሳ ሲዪኬ።
16 ሜጬቲቴ፤ ኢንቴና ጌሺቴ፤
ኢንቴ ኢታ ኦሶዛ
ታ ሲንꬃፌ ዲጊቴ፤
ኢታ ኦሶካ ኣጊቴ።
17 ሎኦ ኦሶ ታማርቴ፤
ሱሬ ፒርዳ ኮዪቴ፤
ቆሄቲዳይታ ሚንꬄꬂቴ፤
ዪኦታስ ኤቂቴ፤
ኣምኤታስ ሞቴቲቴ» ጊዴስ።
18 ቃሴካ ጎዳይ፥ «ሃ ዪቴ
ኢሶይ ኢሳራ ኣኔ ቡጼቶስ፤
ኢንቴ ናጋራይ
ጼቃ ዞኦ ጊዲኮካ
ሻቻ ማላ ቦታና፤
ሱꬃ ማላ ዞኢኮካ
ፑቶ ማላ ፑቃ ቦꬅ ጊዳና።
19 ኢንቴ ታስ ኤኖ ጊ ኣዛዜቲኮ
ቢታ ኣንጆ ማና።
20 ኢንቴ ታስ ኣካይ ጊ ማካሊኮ
ማሻይ ኢንቴና ማና፤
ሃይሳ ዮቲዳይ
ታና ጎዳ» ጊዴስ።
ናጋራይ ኩሚዳ ካታማዮ
21 ካሴ ኣማኔቲዳ ካታማያ
ዋናዳ ላይማ ጊዳዴ?
ካሴ ኢዚን ሱሬ ፒርዳይ
ኩሚዳራኔ
ጺሎቴꬂ ኢዚን ኩሚዳራ
ሃኢ ጊዲኮ
ሼምፖ ዎꬊዛይታስ
ዱሳሶ ጊዳዱስ።
22 ሃኔ ኔ ቢራይ ሺይዴስ፤
ኔ ዎይኔ ኡሻይ
ሃꬃን ዬሌቲዴስ።
23 ኔና ካሌꬂዛይቲ
ማካላንቻታራኔ
ካይሶታራ ላጌቲዳ፤
ኢስቲ ኡባይካ ማጋንጾ ዶሴቴስ።
ማታኤካ ኬሂ ኮዬቴስ፤
ዪኦታስ ኣꬊ ኤቄቴና፤
ኣምኤታ ማጋና ሲዬቴና።
24 ሄሳ ጊሻስ ጎዳይ፥
ኡባፌ ዎልቃማ ጎዳ
ኢስራኤሌ ጾሳይ፥
«ታኒ ታ ሞርኬታ ቦላ
ታ ሃንቆ ጉሳና፤
ታና ኮሚዛይታ ቦላካ
ታኒ ሃሎ ኬሳና።
25 ታኒ ታ ኩሼ
ኔ ቦላ ዴንꬃና፤
ኔ ቦላ ዲዛ ኪንꬃካ
ታ ጌሻና፤
ኔ ቂታካ ኔ ቦላፌ ዲጋና።
26 ካሴ ኔና ኣይሲዛይታ ማላ
ሃራ ኔና ኣይሳናይታኔ
ዞራናይታ ታኒ ኔስ ዴንꬃና፤
ሄሳፌ ጉዬ ኔኒ፥
‹ጺሎቴꬂ ዲዛ ኣማኔቲዳ
ካታማዮ› ጌቴታና።
27 ጺዮና ሱሬ ፒርዳን፥
ማሮቴꬃን ሲሚዛይቲ
ጺሎቴꬃን ዎዜታና።
28 ጊዶ ኣቲን ማካላንቻቲኔ
ናጋራንቻቲ ኢሲ ቦላ ሊቃና፤
ጾሳ ኣጊዛይቲ ዉሪካ ꬋያና።
29 ካሴ ኢንቴ ዶሲዛ ካሻታን
ኢንቴ ዬላታና፤
ካሴ ኢንቴ ዶሪዳ ኣታኪልቴሶሆታን
ኢንቴ ካዉያና።
30 ዉርሴꬃን ኢንቴ ቦንጮይ
ቆኪዳ ዎላ ማላ፥
ሃꬂ ባይንዳ ኣታኪልቴሶሆታ
ማላ ጊዳና።
31 ሚኖ ኣሲ ሃፓ ማላ፤
ኢዛ ኦሶይካ ፒልኢ ጊዛ
ላጮ ማላ ጊዳና፤
ናምኣይካ ኢሲ ቦላ ጹጌታና፤
ሄ ታማ ቶይሳና
ኣሲካ ዴና» ጊዴስ።
+ 1:1 2ካዎ 15፡1-7፤ 15፡32—16፡20፤ 18፡1—20፡21፤ 2ታሪ 26፡1—32፡33 + 1:9 ሜꬌ 19፡24፤ ኦሮ 9፡29 + 1:11 ኣሞ 5፡21-22