ዛካራሳ ቲንቢቴ
ጊዶ ቆፋ
ናቤ ዛካራሳ ማጻፋይ ናምኡ ኬዚ ሻኬቲዴስ። 1። ሼም 1-8 ኪርስቶሲ ዬሌታናፔ ካሴ ኢቻሽ ጼታኔ ናምኡ ታሙ ላይꬃፌ ቢዲ ኢቻሽ ጼታኔ ታማኔ ኦስፑን ላይꬅ ጋካና ዲዛ ላይꬃታ ጋርሳን ዱማ ዱማ ዎዴታን ናቤ ዛካራሲ ዮቲዳ ቡሮፔ ሃናና ቃላታ ኦይኪዳ ኪፊሌታኮ። ሄይቲካ ሄ ቲንቢቴ ቃላቲ ኣጁታ ማላን ሺቂዳይታ ጊዲሺን ዬሩሳላሜ ኦራጾ ጊሻስ ጎዳ ኬꬃይ ሲሚ ኬጼታናይሳ ጊሻስ፥ ጎዳይ ዴሬዛ ቡሮ ጌሻናይሳ ጊሻሲኔ ሲንꬃፌ ያና ማሲሄዛ ጊሻስ ዮቲዳይታ። 2። ሼም 9-14 ጋካናስ ዲዛ ኪፊሌዚ ጉዬፔ ታኪዲ ሃናናይሳ ዮቲዳ ቃላታ። ሄይቲ ሄ ቡሮፔ ሃናና ቃላቲ ዮቲዛይ ቡሮፔ ያና ኪርስቶሳ ጊሻሲኔ ዉርሴꬃ ፒርዳ ጊሻሳ።
ሃ ማጻፋይ ኦይኪዳ ኩሜꬃ ቆፋይ
ኮይሮ ኣጁታይ ፓራታኔ ቶጋ ኣሳታ 1፡1-7
ናምኣንꬆ ኣጁታይ ሜዶሳታ ካጬታ 1፡18-21
ሄꬓንꬆ ኣጁታይ ዋꬋ ዎዶሮ 2፡1-13
ኦይዳንꬆ ኣጁታይ ናቤ ዛካራሲ ቄሴታ ሃላቃ ጊሻስ ቤኢዳ ኣጁታ 3፡1-10
ኢቻሻንꬆ ኣጁታይ ጾምፔኔ ዎጋራ ሚꬃታ 4፡1-14
ኡሱፑንꬃ ኣጁታይ ፒራꬊዛ ጻꬃ ማጻፋ 5፡1-4
ላፑንꬃ ኣጁታይ ዳቾ ጊዶን ዲዛ ማጫሳዮ 5፡5-11
ኦስፑንꬃ ኣጁታይ ፓራ-ጋሬታ 6፡1-8
ኢያሶ ቲይዲ ካዎሳና ማላ ኢሜቲዳ ኣዛዞ 6፡9-15
ጾሲ ቤሶንታ ጾማ ኤኮንታይሳ 7፡1-7
ኣዛዜቶንታ ኢጾይ ጎዴቴꬃስ ጋሶ ጊዴꬅ 7፡8-14
ጾሲ ዬሩሳላሜ ጊሻስ ኢሚዳ ሂዶታ 8፡1-23
ጾሲ ባ ዴሬዛ ኣሺዲ ኢስታ ሞርኬታ ቃጻያናይሳ 9፡1—11፡3
ኢስራኤሌ ኣሳ ካሌꬂዛ ናምኣታ 11፡4-17
ዬሩሳላሜ ጾኖ 12፡1-9
ዴሬዚ ኦላን ጫዴቲዳይሳስ ቃꬌቲዲ ጎዳኮ ሲሞ 12፡10—13፡9
ዉርሴꬃ ኦላኔ ጎዳ ጾኖ 14፡1-21
1
ኣሳይ ጾሳኮ ሲማና ማላ ጎዳይ ጼይጌስ
1 ዳሪዮሲ ካዎቲዳ ናምኣንꬆ ላይꬃን ኦስፑንꬃ ኣጊናን ጎዳ ቃላይ ኢዶ ና ባራካዬ ና ናቤ ዛካራሳኮ ዪዴስ፤ +
2 «ጎዳይ ካሴ ኢንቴ ኣዋታ ቦላ ኬሂ ሃንቄቲዴስ። 3 ሃኢ ጊዲኮ ኣሳስ፥ ‹ታኮ ሃ ሲሚቴ፤ ታኒካ ኢንቴኮ ሲማና› ጌስ ኡባፌ ዎልቃማ ጎዳይ። 4 ካሴ ናቤቲ ኢንቴ ኣዋታስ፥ ‹ኢንቴ ኢንቴ ኢታ ኦጌፔኔ ኢንቴ ኦሶፔ ሲሚቴ› ጊዲ ሚንꬂ ዮቲዳ፤ ጊዶ ኣቲን ኢስቲ ቃሴ ሲዪቤቴናኔ ታ ኣዛዞካ ናጊቤቴና፤ ሄሳ ማላ ኢንቴ ኢንቴ ኣዋታ ማላ ሃኖፒቴ። 5 ካሴ ኢንቴ ኣዋቲ ሃኢ ኣዋን ዲዞ? ናቤቲካ ሜርናስ ዴኣንዴቶ? 6 ጊዶ ኣቲን ታኒ ታ ናቤታ ባጋራ ዮቲዳ ቃላቲኔ ዎጋቲ ኢንቴ ኣዋታ ቦላ ጋኪቤቴኔ? ‹ኢስቲካ ማሮቴꬃን ጌልꬂሼ ኡባፌ ዎልቃማ ጎዳይ ባ ኮዪዳ ማላ ኑ ኦሶ ማላኔ ኑ ኦጌ ማላ ኑስ ቤሲዛዝ ኑ ቦላ ኦꬂዴስ› » ጊዳ።
ዛካራሲ ኣጁታን ቤኢዳ ፓራታ
7 ዳሪዮሲ ካዎቲዳ ናምኣንꬆ ላይꬃን ሼባጼ ጌቴቲዛ ታማኔ ኢሲንꬆ ኣጊናን ናምኡ ታማኔ ኦይዳንꬆ ጋላሳን ጎዳ ቃላይ ኢዶ ና ባራካዬ ና ናቤ ዛካራሳኮ ዪዴስ። 8 ኦማርሳ ዎዴ ኣጁታን ዞኦ ፓራ ቶጊዳ ኢሳዴ ቤኣዲስ፤ ሄ ኢዚካ ሾባ ጊዶን ባርሲኔቴ ሚꬃታ ጋርሳን ኤቂዴስ፤ ቃሴ ኢዛ ጉዬራ ዳማ፥ ዞኦኔ ቦꬃ ፓራቲ ዴቴስ። +
9 ታኒካ፥ «ታ ጎዶ ሃይታንቲ ኣዜ?» ጋዳ ኦይቻዲስ፤ ታናራ ሃሳይዛ ኪታንቻዚ ቃሴ፥ «ሃይታንቲ ኢስቲ ኣዛኮ ታኒ ኔና ቤሳና» ጊዴስ። 10 ሄ ባርሲኔቴ ሚꬃ ጋርሳን ኤቂዳይሲ፥ «ሃይቲ ቢታ ኡባ ቦላ ሲሜሬቲ ጾሞሳና ማላ ጎዳይ ኪቲዳይታ» ጊዴስ። 11 ኢስቲካ ባርሲኔቴ ሚꬃ ጋርሳን ኤቂዳ ጎዳ ኪታንቻስ፥ «ኑ ቢታ ኡባ ቦላ ሲሜሬቲ ጾሞሲዶስ፤ ቢታ ኡባይ ዎፑ ጊዲ ዴስ» ጊዳ።
12 ሄሳፌ ጉዬ ጎዳ ኪታንቻይ፥ «ኡባፌ ዎልቃማ ጎዳዉ! ላፑን ታሙ ላይꬃታን ኔ ኢስታ ቦላ ሃንቄቲዳ ዬሩሳላሜኔ ዩሁዳ ካታማታ ኔ ኣዪዴ ጋካናስ ማርኪ?» ጊዴስ። 13 ጎዳይካ ታናራ ሃሳይዛ ኪታንቻስ ኡፋይሲዛ ቃላኒኔ ሚንꬄꬂዛ ቃላን ማልꬄ ዛሪዴስ። 14 ቃሴካ ታናራ ሃሳይዛ ኪታንቻዚ፥ «ሃይሳ ቃላ ዮታ፤ ኡባፌ ዎልቃማ ጎዳይ፥ ‹ታኒ ጺዮኔሲኔ ዬሩሳላሜስ ኬሃ ቃꬌታይስ። 15 ጊዶ ኣቲን ሳሮቴꬅ ዴሚዲ ዎፓን ዲዛ ካዎቴꬃታ ኬሃ ሃንቄታዲስ፤ ሄሳስ ጋሶይካ ታኒ ታ ዴሬዛ ቦላ ጉꬃራ ሃንቄቲን ካዎቴꬃቲ ታ ቆፋፔ ቦላራ ታ ዴራ ቆሂዳ› ጊዴስ።
16 «ሄሳ ጊሻስ ኡባፌ ዎልቃማ ጎዳይ፥ ‹ታኒ ታ ማሮቴꬅ ዬሩሳላሜስ ኢማና፤ ሄንካ ታ ኬꬃይ ሲሚ ኦራጺዲ ኬጼታና፤ ዬሩሳላሜ ካታማያካ ዎዶሮን ዋꬌታና› ጌስ።
17 «ካሌꬂዲካ ኪታንቻዚ፥ ‹ኡባፌ ዎልቃማ ጎዳይ ታ ካታማቲ ኬሂ ዱሬታና፤ ጎዳይ ዬሩሳላሜ ካሴ ማላ ማዳናኔ ባ ካታማ ሂስቲ ዶራና› » ጊ ኣዋጂቴ።
ዛካራሲ ኣጁታን ቤኢዳ ኦይዱ ካጬታ
18 ሄሳፌ ጉዬ ኣጁታን ኦይዱ ካጬታ ቤኣዲስ። 19 ታናራ ሃሳይዛ ኪታንቻዛ፥ «ሃይቲ ኣዜ?» ጋ ኦይቻዲስ፤ ኢዚካ፥ «ሃይቲ ዩሁዳ ኣሳ፥ ኢስራኤሌ ኣሳኔ ዬሩሳላሜ ኣሳ ላሊዳ ካጬታ» ጊዴስ።
20 ሄሳፌ ካሌꬂዲ ጎዳይ ናሪቃ ኦይኪዳ ኦይዱ ዎጋጬታ ታና ቤሲዴስ። 21 ታኒካ፥ «ሃይታንቲ ኣይ ኦꬃና ዪዶ?» ጋ ኦይቻዲስ። ኢዚካ፥ «ሃይቲ ኦኒካ ꬎቁ ጊ ጼሎንታ ማላ ዩሁዳ ቢታ ላሊዳ ካጬታ፤ ሃ ዎጋጬቲ ዪዳይ ኢስታ ዳጋንꬃናሲኔ ዴራ ላላናስ ዩሁዳ ቦላ ባንታ ካጬ ዴንꬂዳ ካዎቴꬃታ ካጬ ሜንꬂ ኦላናሳ» ጊዴስ።
+ 1:1 ኢዝ 4፡24—5፡1፤ 6፡14 + 1:8 ኣጁ 6፡2-8